যাকে আমরা বলি কবির ঐকামিত্মকতা, তেমন কিছুর কি ঘাটতি ছিল শহীদ কাদরীর মধ্যে? আমাদের মনে পড়ে যায় কবি সমর সেনের উদাহরণ। মাত্র চারটি কাব্যগ্রন্থ রচনা শেষ করতে-না-করতেই যেন খানিকটা তিতিবিরক্ত হয়ে কবিতা রচনার পথ থেকে সরে এসেছিলেন। সমর সেনের বিরুদ্ধে অনেকটা অভিযোগের স্বরেই অরুণকুমার সরকার বলেছিলেন, ‘সমর সেন কবিতাকে কিছু সিরিয়াসলি নিয়েছিলেন বলে মনে হয় না। ফলত কবিতাকে দিয়ে কিছু ঠিকে কাজ করিয়ে নেওয়াই তাঁর উদ্দেশ্য ছিল।’ এমন অভিযোগ কি শহীদ কাদরীর বিরুদ্ধে আনা যাবে? না, সায় দিতে তো ইচ্ছে করে না। তাঁর কাব্যগ্রন্থগুলো প্রকাশের বিষয়ে শহীদ কাদরীর নিজের বয়ান একটু শোনা যাক – ‘আমি যে কবিতার বই বের করব, এমন কোনো ইচ্ছে আমার ছিল না।… প্রথম বইটা শামসুর রাহমান আর আল মাহমুদ জোর করে বের করে দিল। ওদের চাপেই ওটা করেছিলাম। দ্বিতীয় বইটাও বন্ধুবান্ধবেরা জোর করে বের করে দেয়। তৃতীয় বই করার ইচ্ছে আমার মধ্যে তৈরি হয়েছিল অবশ্য। তখন ভেবেছিলাম, দেশ ছেড়ে তো চলেই যাচ্ছি, যাওয়ার আগে কবিতাগুলোকে একসঙ্গে করে একটা বই রেখে যাই।’ যখন তিনি বিদেশবিভুঁইয়ে স্থিত, সেই সময়ে চতুর্থ কাব্যের প্রকাশ